钦定古今图书集成/明伦汇编/氏族典/第282卷 > 汪乔年
## 钦定古今图书集成/明伦汇编/氏族典/第282卷 > 汪乔年

按《明外史汪乔年传》：“乔年，字岁星，遂安人。天启二年
进士。授刑部主事，历郎中，母忧归。崇祯二年，起工部，
迁青州知府。以治行卓异，迁登莱兵备副使，乞终养
归。父丧除，起官平阳，寻迁陕西右参政，提督学校。复
举卓异，就迁按察使。十四年，擢右佥都御史，巡抚其
地。时李自成破河南，声言将入关，张献忠寇郧西。诏”
擢乔年兵部右侍郎，总督三边军务。十五年正月率
总兵贺人龙、郑嘉栋、牛成虎驰出潼关，而襄城已降
贼，诸生李永祺等率父老迎乔年，二月十二日驰入。
贼以数十万众来逆，乔年勒兵驻城外。人龙等三帅
未阵而奔，军大溃。乔年率步卒千馀入城，拒守五昼
夜，援不至，城陷，自刎不殊，为贼所执，大骂；贼怒，磔杀
之。时副将张国钦、党威李万庆、监纪西安同知孙兆
禄、材官李可从、襄城典史赵凤豸从乔年，皆死。